
 25.6.2013
 BG
 Официален вестник на Европейския съюз
 L 172/13
 РЕГЛАМЕНТ ЗА ИЗПЪЛНЕНИЕ (ЕС) No 600/2013 НА КОМИСИЯТА
 от 24 юни 2013 година
 за изменение на Регламент (ЕО) No 555/2008 по отношение на извършването на изотопни анализи на лозаро-винарски продукти в Хърватия по време на преходния период
 ЕВРОПЕЙСКАТА КОМИСИЯ,
 като взе предвид Договора за присъединяване на Хърватия, и по-специално член 3, параграф 4 от него (1),
 като взе предвид Акта за присъединяване на Хърватия, и по-специално член 41, параграф 1 от него (2),
 като има предвид, че:
 (1)
 С оглед на присъединяването на Хърватия към Европейския съюз следва да се постановят специални правила по отношение на изотопния анализ на лозаро-винарски продукти, който трябва да се извършва, както е посочено в член 87 от Регламент (ЕО) No 555/2008 на Комисията (3). Изотопният анализ е метод за анализ, използван за контрол и борба срещу измамата в лозаро-винарския сектор, който изисква високоспециализирани научни познания и техническо оборудване. Хърватия не разполага с оборудване за прилагането на този метод. С оглед да бъде гарантирано еднакво прилагане на процедурите за контрол, Съвместният изследователски център (СИЦ) следва да прилага анализа от името на Хърватия за период, който ще ѝ позволи да придобие необходимите знания и оборудване за изпълнение на тази задача.
 (2)
 Поради това Регламент (ЕО) No 555/2008 следва да бъде съответно изменен.
 (3)
 Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
 ПРИЕ НАСТОЯЩИЯ РЕГЛАМЕНТ:
 Член 1
 Член 89 от Регламент (ЕО) No 555/2008 се заменя със следното:
 „Член 89
 За период, приключващ на 30 юни 2015 г., в очакване на изграждането на подходящо аналитично оборудване, Хърватия изпраща своите проби от вино на СИЦ за анализ.
 Хърватия може да определи компетентен орган, който е упълномощен да има достъп до информацията, отнасяща се до пробите, взети на нейна територия.“
 Член 2
 Влизане в сила
 Настоящият регламент влиза в сила, при условие че Договорът за присъединяването на Хърватия влезе в сила и на датата на влизането му в сила.
 Срокът му на действие изтича на 30 юни 2015 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 24 юни 2013 година.
 За Комисията
 Председател
 José Manuel BARROSO
 (1) ОВ L 112, 24.4.2012 г., стр. 10.
 (2) ОВ L 112, 24.4.2012 г., стр. 21.
 (3) ОВ L 170, 30.6.2008 г., стр. 1.
 